

# РЕПУБЛИКА БЪЛГАРИЯ

Заместник-министър на земеделието и храните

…………………………

……………… 20…… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО И**  **ХРАНИТЕ**  **Д-Р ГЕОРГИ ТАХОВ** | **ОДОБРИЛ,**  **МИНИСТЪР НА ЗЕМЕДЕЛИЕТО И ХРАНИТЕ:**  **Д-Р ГЕОРГИ ТАХОВ** |
|  |  |

**ДОКЛАД**

от Янислав Янчев – заместник-министър на земеделието и храните

**Относно:** Проект на Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България

**УВАЖАЕМИ ГОСПОДИН МИНИСТЪР,**

На основание чл. 14, ал. 4 от Закона за посевния и посадъчния материал, внасям за одобряване проект на Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България.

**Причини, които налагат приемането на акта**

С действащата Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България (обн., ДВ, бр. 97 от 2013 г.) се урежда изпитването на сортовете земеделски растения, с цел признаване и вписване в Официалната сортова листа и редът за вписване и отписване на сортовете растения в и от листата.

През 2024 г. е приета Директива за изпълнение (ЕС) 2024/2963 на Комисията от 29 ноември 2024 година за изменение на директиви 2003/90/ЕО и 2003/91/ЕО по отношение на протоколите за изследване на някои сортове земеделски растителни видове и зеленчукови видове (ОВ L 2024/2963, 02.12.2024 г.) (Директива за изпълнение (ЕС) 2024/2963), която следва да бъде въведена в националната нормативна уредба.

В заключителните разпоредби на проекта на наредба се правят изменения и допълнения в Наредба № 96 от 2006 г. за търговия на посевен материал от зеленчукови култури на пазара на Европейския съюз (обн., ДВ, бр. 71 от 2006 г.), Наредба № 100 от 2006 г. за търговия на посевен материал от маслодайни и влакнодайни култури на пазара на Европейския съюз (обн., ДВ, бр. 77 от 2006 г.) и Наредба № 19 от 2004 г. за производство и търговия на посадъчен материал от зеленчукови култури (обн., ДВ, бр. 51 от 2004 г.), във връзка с приетата Директива за изпълнение (ЕС) 2024/3010 на Комисията от 29 ноември 2024 година за изменение на директиви 2002/55/ЕО и 2002/57/ЕО на Съвета и Директива 93/61/ЕИО на Комисията по отношение на списъците с вредителите по растенията върху семена и друг растителен репродуктивен материал (ОВ, L 2024/3010, 4.12.2024 г.) (Директива за изпълнение (ЕС) 2024/3010).

**Цели**

Целта на проекта на наредба е да се въведат в националната нормативна уредба изискванията на Директива за изпълнение (ЕС) 2024/2963, за да се постигне пълно съответствие с правото на Европейския съюз. С въвеждането на директивата и приемането на наредбата ще се даде възможност за сортоизпитване за различимост, хомогенност и стабилност (РХС) от Изпълнителна агенция по сортоизпитване, апробация и семеконтрол на сортове земеделски растителни и зеленчукови видове в съответствие с актуализираните протоколи на Европейския офис за сортовете растения (ЕОСР) за отделни култури, или сортоизпитване на култури, включени в протоколи на ЕОСР.

С транспонирането на Директива за изпълнение (ЕС) 2024/3010 в националната нормативна уредба ще се определи допустим праг за наличието на регулирани некарантинни вредители по посевният и посадъчният материал от зеленчукови видове растения и по посевния материал от маслодайни и влакнодайни растения, с цел да се осигури съвместимост със съответните разпоредби на Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г.).

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания по бюджета на Министерството на земеделието и храните. Не се предвиждат допълнителни разходи и за нейните адресати.

**Очаквани резултати от прилагането на акта**

С актуализирането на текстовете на наредбата, разпоредбите й ще съответстват на правото на Европейския съюз, както и на действащата национална нормативна уредба, и ще се постигне съгласуваност с новоприетите актове на Съюза.

**Анализ за съответствие с правото на Европейския съюз**

Проектът на Наредба съдържа разпоредби, транспониращи актове на Европейския съюз, поради което са приложени таблици на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**уважаеми господин МИНИСТЪР,**

Във връзка с гореизложеното и на основание чл. 14, ал. 4 от Закона за посевния и посадъчния материал предлагам да издадете приложената Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България; 2. Таблици на съответствието с правото на Европейския съюз; 3. Справка за отразяване на постъпилите становища; 4. Справка за отразяване на постъпилите предложения от обществената консултация; 5. Постъпилите становища. |

С уважение,

**ЯНИСЛАВ ЯНЧЕВ**

*Заместник-министър на земеделието и храните*